Джейк Джилънхол
Джейкъб Бенджамин Джилънхол () (по-известен като: Джейк Джилънхол) е американски актьор, получил номинация за „Оскар“ през 2005 г. за „Най-добра поддържаща мъжка роля“ във филма „Планината Броукбек“.

Изявите на Джилънхол в киното започват още преди юношеските му години, като неговата първа главна роля е в биографичния филм на Джо Джонсън от 1999 г. „Октомврийско небе“. Следващите кинопродукции, в които се снима, са „Дони Дарко“ и „След утрешния ден“, както и драмите „Снайперисти“ и „Доказателството“ от 2005. От същата година датира и най-големия му успех в киното, с номинацията за „Оскар“ в „Планината Броукбек“. Изразителната игра на Джиленхол, в лентата на режисьора Анг Лий, му носи множество номинации за ролята на Джак Туиск. Носител е на приза на Британската академия за филмово и телевизионно изкуство за „Най-добра поддържаща роля“.

Биография 
Джейкъб Бенджъмин Джилънхол е роден на 19 декември 1980 година, в семейството на режисьора Стивън Джилънхол и сценариста Наоми Фонър. Бащата на Джейк е от шведски, а майка му от руско-еврейски произход, като двамата имат и по-голяма дъщеря – Маги Джилънхол, също актриса. Негови кръстници са Джейми Лий Къртис и Пол Нюман.

Джилънхол прави своя дебют на снимачната площадка през 1991 г. в комедията „Градски каубои“, където играе сина на Били Кристъл. Участва с няколко малки роли в различни филми, преди да се стигне до продукциите „Октомврийско небе“ и „Дони Дарко“, където Джилънхол изиграва своите герои с необходимата изразителност и екранно присъствие. В психологическата драма от 2001 г. „Дони Дарко“, негов партньор е по-голямата му сестра Маги. Изпълнението му носи първата номинация за най-добра роля, като той се налага и като многообещаващ актьор. Следват снимки в няколко кинопродукции, като Джилънхол набира слава с участието си в романтичната комедия на Уолт Дисни „Балоненото момче“ и научно-фантастичния филм „След утрешния ден“.

През 2005 г. на екран излиза лентата на Сам Мендес „Снайперисти“. Филмът представя реалните събития от Първата война в Персийския залив, описана от американския морски пехотинец Антъни Суофорд. Ролята на Суофорд е поверена на Джилънхол, като той я изиграва с нужната чувствителност, прецизност и качество. В „Доказателството“, също от 2005 година, актьорът партнира на Гуинет Полтроу и Антъни Хопкинс. Продукцията представлява филмова адаптация на режисьора Джон Мадън, на наградената с Пулицър пиеса със същото заглавие.

Филмът който изстрелва Джилънхол към върха на филмовата индустрия и му печели международна всеизвестност несъмнено е „Планината Броукбек“. Романтичната драма на тайванския режисьор Анг Лий, по едноименния роман на Ани Пру, събира заедно на снимачната площадка актьорите Хийт Леджър, Ан Хатауей, Мишел Уилямс и Джейк Джилънхол. Откритата гей тематика в продукцията разделя зрителите на срещуположни мнения, но критиката застава зад лентата и тя получава широка популярност. Определен като един от най-добрите филми на годината, „Планината Броукбек“ печели четири награди Златен глобус, четири награди на БАФТА и получава осем номинации за Оскар, включително и номинация за „Най-добра поддържаща мъжка роля“ за Джейк Джилънхол, за ролята му на Джак Туист.

През следващите години Джилънхол се снима във филмите „Зодиак“, „Извличане“, „Братя“ и „Принцът на Персия: Пясъците на времето“, като през 2010 г. получава номинация за Златен глобус за най-добър актьор в мюзикъл или комедия, за ролята му в лентата „Любовта е опиат“.

Филмография

Източници и използвана информация

Външни препратки 

 

Американски актьори и актриси
Носители на награда BAFTA
Евреи в САЩ
Родени в Лос Анджелис